己卯老人生旦
作者：陳文蔚
朝代：宋

paragraphs: 今朝酒熟吾翁喜，又見生朝會鄰里。
雖無盤饌羅羶葷，情話從容自嘉旨。
人生富貴固足樂，惟有長年難得似。
恬於世味心自閒，贏得龐眉更兒齒。
晨興再拜啟阿爹，從古昭昭是天理。
不因爲善天降祐，何以康寧膺壽祉。
稱觴膝下列兒孫，雖說居貧良亦美。
從今都不記春冬，只消歲月將時紀。
束書但願早還家，年年祝頌秋風裏。